[{"text_idx": "#000001", "text": "Sut i gyrraedd Y Gangell"}, {"text_idx": "#000003", "text": "Elfed yn ei eiriau ei hun"}, {"text_idx": "#000005", "text": "Hwyrach mai fel emynydd y cofir am Elfed yn anad dim wrth i\u2019w emynau gael eu canu\u2019n rheolaidd mewn oedfaon a chymanfaoedd ar hyd y degawdau. Cyfansoddodd emynau at bob achlysur ac astudiodd y grefft yn drylwyr. Ystyrir ei emynau\u2019n fwy synhwyrus nag emynau cynt."}, {"text_idx": "#000006", "text": "Cynhwysir 44 o emynau Elfed yn y caniedydd Caneuon Ffydd a ddefnyddir gan yr enwadau yng Nghymru er 2001. Yr unig awdur sydd a\u0302 mwy o\u2019i emynau wedi\u2019u cynnwys, sef union ddwbl eiddo Elfed, yw William Williams, Pantycelyn."}, {"text_idx": "#000007", "text": "Perthyn aml i stori ddiddan y tu o\u0302l i gyfansoddi nifer o\u2019r emynau. Edrydd Elfed am y profiad o fynychu Cwrdd Gweddi yng nghwmni ei dad yn troi\u2019n ddwy linell glo yn un o\u2019i emynau;"}, {"text_idx": "#000008", "text": "Cerddai ef dan fyfyrio, a\u2019r llwybr yn rhy gynnil i mi fod wrth ei ochr; ac weithiau ni sylwai fy mod wedi colli tir ac yn dilyn fwy neu lai o hirbell. Yn sydyn arhosai, troai ei wyneb yn o\u0302l ataf, a galwai\u2019n dirion, - \u2018Dere\u2019n awr.\u2019 Tybiaf mai rhyw adlewyrch o\u2019r profiad hwn wnaeth i mi, wrth ganu\u2019r emyn \u2013\u2018Arglwydd Iesu dysg i\u2019m gerdded,\u2019 gloi\u2019r pennill cyntaf gyda\u2019r cysur \u2013 \u2018Mae yn olau ond cael gweld Dy wyneb Di\u2019. Gyda\u2019r alwad, ac un golwg ar ei wyneb, ni theimlwn mor lluddedig; ymhoewai fy ngham drachefn, ac nid oedd y rhiw mor galed i\u2019w dringo."}, {"text_idx": "#000009", "text": "Traddododd Elfed ei anerchiad o Gadair Undeb yr Annibynwyr yn Llangefni yn 1923 ar \u2018Yr Emyn Cymraeg\u2019. Roedd yn aelod o fwrdd golygyddol tri o ganiedyddion yr Annibynwyr a gyhoeddwyd yn 1895, 1921 a 1960."}, {"text_idx": "#000010", "text": "Ymhlith ei emynau mwyaf adnabyddus mae \u2018Arglwydd mae yn nosi, gwrando ar ein cri\u2019, \u2018Hyfryd eiriau\u2019r Iesu, bywyd ynddynt sydd\u2019, \u2018Cofia\u2019n gwlad benllywydd tirion, dy gyfiawnder fyddo\u2019i grym\u2019, \u2018Yr Arglwydd a feddwl amdanaf, a dyna fy nefoedd am byth\u2019, \u2018Pob peth, ymhell ac agos, sy\u2019n dangos Duw i\u2019r byd\u2019 ac wrth gwrs deil \u2018Rho i\u2019m yr hedd na w\u0302yr y byd amdano\u2019 yn boblogaidd mewn angladdau."}, {"text_idx": "#000011", "text": "Cynhwyswyd wyth o\u2019i emynau saesneg yng nghaniedydd Congregational Praise ar un adeg a tebyg mai\u2019r enwocaf ohonynt fyddai \u2018Whom oceans part, O Lord, unite\u2019."}, {"text_idx": "#000012", "text": "Dewch I weld y Gangell"}, {"text_idx": "#000013", "text": "Cysylltwch i drefnu taith a sgwrs yn lle enedigol Elfed"}, {"text_idx": "#000014", "text": "Diolch am cysylltu gyda ni!"}]